Opstelle – toortsie.com
Oktober 16, 2018 Oktober 15, 2018 ~ Toortsie	~ 2 Kommentaar
Die laaste kwartaal van die jaar het begin en die mense skryf opstelle! Dit lyk my Sondagaande is die tyd wanneer die navorsing op die internet gedoen word vir opstelskryf.
Skryf ‘n opstel: ‘Hoe ek my beste vriendin ontmoet het’. Dit kan natuurlik ook wees, ‘hoe ek my beste vriend ontmoet het’.
As jy nou al 55 jaar oud is, soos hierdie tannie, het jy dalk al ‘n paar beste vriendinne in jou lewe bymekaargemaak, maar dit is dalk ook moontlik vir jou as tiener. Jy is dalk deel van ‘n groep. So die eerste vraag is, oor WIE gaan jy skryf? Selfs al is jy in ‘n groep van vriende, is daar een van hulle wat nader aan jou is as die ander? Iemand met wie jy jou hartsgeheime kan deel?
Dus, wanneer jy besluit het WIE jy as onderwerp gaan gebruik, kan jy jou opstel begin deur te skryf: Ek wil graag skryf hoe ek my beste vriendin, Ronel (vul self naam in), ontmoet het.
Dan kan jy dalk ‘n bietjie uitbrei oor hoekom jy juis vir haar gekies het. Wat maak haar spesiaal? Hoekom kliek julle twee juis meer as van die ander kinders? Aanvaar sy vir jou vir wie jy is? Kraak sy jou nie af nie? Is dit juis haar rustigheid waarvan jy hou? Wat is julle raakpunte?
Jy kan ook vertel of sy saam met jou in die skool is, of woon sy op ‘n ander dorp? Hoe gereeld sien julle mekaar?
En dan, die rede vir hierdie opstel: Hoe het julle mekaar ontmoet? Elkeen van ons se storie sal heeltemal anders wees, want die lewe gebeur nie met almal op dieselfde manier nie. Waar het julle die eerste keer met mekaar gesels? Was dit by die skool? Het julle mekaar toevallig op sosiale media raakgeloop? Wat het gebeur dat julle twee aan die kommunikeer geraak het? Vertel die storie soos wat jy dit vir ‘n ander goeie vriend van jou vertel? Wees opgewonde oor jou beste maat, want sy ís jou beste maat, wat genoeg rede is om oor opgewonde te raak. Brei uit daaroor.
Jy kan jou opstel afsluit deur te vertel oor dinge wat julle saamdoen en dalk ‘n laaste iets spesiaals oor haar sê, sommer net bevestig hóé spesiaal sy regtig vir jou is en hoeveel jy haar waardeer.
(En hier is nou sommer ‘n lekker bloguitdaging vir my blogmaats: Kom ons skryf oor ons beste maats. Dié van ons wat meer as een beste maat het, mag meer as een blog ook skryf. Onthou om elke keer hierdie bloginskrywing te ‘tag’.) En liewe skoolkind, as jy hierdie inligting gebruik het, sal dit nogals oulik wees om te verwys na hierdie blog.
Augustus 20, 2018 Augustus 18, 2018 ~ Toortsie	~ Lewer kommentaar
Die kategorie, ‘opstelle’ wat eintlik sommer net so terloops ontstaan het, trek al hoe meer aandag en Google stuur al hoe meer versoeke van opstelle na my mandjie.
‘My familie’ kan ook ‘n lekker onderwerp wees om oor te skryf. Families is mos uiteenlopend en jy kan regtig hier wyd gaan as jy sou wou.
Jy kan dalk net van jou gesin vertel, of gaan jy jou ooms en tannies, niggies en nefies ook insluit?
Voor jy sommer net almal opnoem wat in jou familie is, dink ‘n bietjie aan dinge wat julle familie uniek maak, dinge wat vir jou lekker is om juis deel van julle familie te wees. Het julle sekere familietradisies, of doen julle sommer soms op die ingewing van die oomblik iets lekkers? Kuier julle familie graag saam, of is julle maar elke gesin op sy eie?
Brei ‘n bietjie uit oor elke lid in julle gesin. Wat doen jou ma? Werk sy buitenshuis, of is sy by die huis besig om die gesin te versorg? En jou pa? Wat is sy beroep? Is hy baie betrokke by die gesin en doen julle dinge saam? Vertel van jou broers en susters, en sommer van hulle kêrels en meisies ook.
Is daar dinge waarin van jou gesinslede uitblink? Jou broer is dalk die wêreldskaatskampioen vir elfjariges. Vertel daarvan! Of jou suster is dalk ‘n danser van formaat. Dalk woon sy kompetisies by. Vertel dalk hoe jou kleinsussie elke middag klavier oefen en hoe dit jou irriteer!
Wat is julle familiegeheimpies waaroor julle stilweg lag, maar nie mag oorvertel nie? Dis NOU jou kans!
Is julle familie grapperig en hou van lawwe dinge doen, of is julle ernstig? Is julle spelerig, of sit julle heeltyd voor die rekenaar? Reis julle graag? Gaan stap julle graag in die natuur?
Waar hou julle vakansie? Wat behels dit?
Het julle troeteldiere? Wat is dit? Wie se hond/kat/budjie is dit? Wie versorg dit?
Is daar dalk iets wat nie lekker is in julle familie nie, wat jy voel om te vertel? Iets wat jy van jou hart af wil kry? Dalk is daar nie ‘n pappa of ‘n mamma in julle gesin nie. Dalk moet julle kinders alleen regkom? Dalk moet jy as kind jou ouma versorg? Self kosmaak vir julle gesin? Vertel ons daarvan.
Nou toe! Nou is dit jou beurt. Gaan teken ‘n prentjie van almal in jou familie en dink ‘n bietjie wat jy oor elkeen wil vertel. Onthou, dit is JOU storie. Geniet dit om jou storie te vertel. Dis ‘n unieke storie en niemand anders kan presies dieselfde storie as jy vertel nie.
Augustus 9, 2018 Augustus 8, 2018 ~ Toortsie	~ 15 Kommentaar
433,182 ste persoon wat hier inloer! Baie dankie en welkom! Hoop jy loer weer in.